Nariadenie Komisie (ES) č. 122/94
z 25. januára 1994,
ktoré stanovuje niektoré podrobné pravidlá uplatňovania nariadenia Rady (EHS) č. 1601/91 týkajúceho sa definície, opisu a prezentácie aromatizovaných vín, nápojov na báze aromatizovaných vín a výrobkov z aromatizovaných vín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) 1601/91 z 10. júna 1991, ktoré stanovuje všeobecné pravidlá týkajúce sa definície, opisu a prezentácie aromatizovaných vín, nápojov na báze aromatizovaných vín a výrobkov z aromatizovaných vín [1], naposledy zmenenom a doplnenom nariadením (EHS) 3279/92 [2] a najmä na jeho prvú pododsekovú zarážku tretej odsekovej zarážky článku 2 (1) a) a štvrtú odsekovú zarážku článku 2 (1) b),
keďže používanie aromatických látok identických s prírodnými aromatickými látkami a prídavok alkoholu pri výrobe niektorých aromatických nápojov majú byť povolené za určitých okolností, najmä aby sa vyhovelo tradíciám a zvykom rôznych regiónov spoločenstva;
keďže sa toto nariadenie musí uplatňovať bez dotknutia prechodných opatrení nariadenia Komisie (EHS) 3664/91 zo 16. decembra 1991, ktoré stanovuje prechodné opatrenia na aromatizované vína, nápoje na báze aromatizovaných vín a výrobky z aromatizovaných vín [3], naposledy zmenenom a doplnenom nariadením (EHS) 1791/93 [4]; keďže tieto prechodné opatrenia platia len do 16. decembra 1993;
keďže opatrenia stanovené v tomto nariadení sú v súlade so stanoviskom Výkonného výboru pre aromatizované vína, nápoje na báze aromatizovaných vín a výrobky z aromatizovaných vín,
PRIJALA TOTO NARIADENIE:
Článok 1
1. Používanie aromatickej látky identickej s prírodným vanilínom, definovanej v článku 1 (2) b) ii) smernice Rady 88/388/EHS [5], sa týmto povoľuje pri výrobe aromatizovaných vín definovaných v článku 2 (1) a) nariadenia (EHS) 1601/91.
2. Používanie zmesí aromatických látok identických s prírodnými látkami, ktoré majú vôňu a/alebo chuť mandlí, marhúľ alebo vajec sa týmto povoľuje v aromatizovaných vínach vždy ako doplnok mandlí, marhúľ alebo vajec, za podmienky, že:
- takéto zmesi vyhovujú ustanoveniam smernice 88/388/EHS a opatreniam vykonávajúcim túto smernicu,
- sa opis výrobku odvoláva na jednu z horeuvedených potravín,
- príslušné podniky si vedú osobitný register o používaní týchto aromatických látok totožných s prírodnými látkami.
Tento register obsahuje podrobné informácie o aromatickej látke identickej s prírodnými aromatickými látkami prítomnými v podniku, jej miesto uskladnenia a informácie, pokiaľ ide o jej doplnkové použitie v nápoji v porovnaní s hlavnou aromatickou látkou. Každá operácia alebo manipulácia sa uvedie v registri. Registre musia byť odsúhlasené raz ročne a preverené kompetentnými úradmi v členskom štáte.
Článok 2
Prísada alkoholu sa týmto schvaľuje na nasledovné výrobky:
- sladený aromatizovaný nápoj na báze vína, získaný z bieleho vína, do ktorého bol pridaný destilát zo sušených hrozien a ktorý bol aromatizovaný výlučne kardamónovým extraktom,
- aromatizovaný nápoj na báze vína, získaný z červeného vína, ktorý bol sladený a do ktorého boli pridané aromatické prípravky definované v článku 1 (2) c) smernice 88/388/EHS. Tieto prípravky sa získajú výlučne z korenín, žen-šeňa, orechov, esencií citrusových plodov a aromatických bylín.
Článok 3
Toto nariadenie nadobudne účinnosť tretí deň po jeho uverejnení v Úradnom vestníku Európskych spoločenstiev.
Uplatní sa s účinnosťou od 17. decembra 1993.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 25. januára 1994